Carmi se wense word waar | Netwerk24
Carmi se wense word waar
Carmi Philander (14) met haar digbundel.
Standard het onlangs berig oor die 14-jarige Carmi Miché Philander van Robertson, 'n tiener wie se talent geen perke ken as dit by skryf kom nie.
Sy is een van 20 mense wêreldwyd wie se gedigte vanjaar in 'n eksklusiewe digkunskompetisie koning gekraai het en haar werke kon publiseer, en nou is haar naam besig om Suid-Afrika op horings te neem.
Carmi is tans 'n leerder aan die Robertson Logos-Christenskool en floreer op akademiese gebied.
Almal wat haar ken, praat van haar ongelooflike werksetiek en haar vermoë om aan te hou probeer totdat sy iets regkry, maar sy is geen vreemdeling as dit by swaarkry kom nie.
"Ek is werkloos, maar haar ma (Marion) het darem werk buite die dorp," vertel haar pa, Cupido Philander. "Carmi slaap al vir 10 jaar op 'n matras op ons vloer terwyl ons by haar ouma woon. Sy kla nooit nie. Dit is nie die gewenste omstandighede vir haar nie, maar sy floreer ten spyte daarvan. Sy doen al haar huiswerk op haar eie en dien die Here elke dag getrou."
Carmi het tydens die inperking drie gedigte in Engels, haar tweede taal, geskryf en van die Kreatio-digkunskompetisie te hore gekom. Sy het summier ingeskryf en geduldig op die kritiek van die beoordelaars gesit en wag.
Sedertdien het sy nog heelwat boeke geskryf en het gewens om haar eie rekenaar te kry.
Standard het verneem van 'n plaaslike borg in Worcester wat graag vir haar 'n rekenaar wil gee om haar passie en drome verder te kan uitleef.
Nie net word Carmi met hierdie rekenaar geseën nie, maar 'n anonieme borg het ook geld bygedra vir haar skoolfonds en sy het verlede week op kykNET se E-nuus verskyn as deel van 'n insetsel oor haar lewe.
Die digbundel waarin sy verskyn, sal ook eersdaags aanlyn te koop wees en Carmi hoop om eendag welbekend te wees.